31999L0014
L 097/1
JURNALUL OFÍCIAL AL UNIUNII EUROPENE
DIRECTIVA 1999/14/CE A COMISIEI
din 16 martie 1999
de adaptare la progresul tehnic a Directivei 77/538/CEE a Consiliului privind lămpile de ceață spate ale autovehiculelor și ale remorcilor acestora
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/156/CEE a Consiliului din 6 februarie 1970 privind apropierea legislațiilor statelor membre referitoare la omologarea de tip a autovehiculelor și a remorcilor acestora (1), astfel cum a fost modificată ultima dată prin Directiva 98/91/CE a Parlamentului European și a Consiliului (2) și, în special, articolul 13 alineatul (2) al celei dintâi,
având în vedere Directiva 77/538/CEE a Consiliului din 28 iunie 1977 privind apropierea legislațiilor statelor membre referitoare la lămpile de ceață spate ale autovehiculelor și ale remorcilor acestora (3), astfel cum a fost modificată ultima dată prin Actul de aderare a Austriei, a Finlandei și a Suediei și, în special, articolul 10 al celei dintâi,
întrucât:
(1)
Directiva 77/538/CEE este una dintre directivele speciale care fac parte din procedura de omologare CE de tip instituită prin Directiva 70/156/CEE; întrucât, prin urmare, dispozițiile stabilite în Directiva 70/156/CEE referitoare la sistemele, componentele și unitățile tehnice separate ale vehiculelor se aplică Directivei 77/538/CEE.
(2)
Îndeosebi articolul 3 alineatul (4) și articolul 4 alineatul (3) din Directiva 70/156/CEE impun ca fiecare directivă specială să cuprindă în anexă o fișă de informații, precum și un certificat de omologare de tip întocmite în conformitate cu anexa VI la Directiva 70/156/CEE pentru a permite informatizarea omologării de tip; întrucât certificatul de omologare de tip prevăzut de Directiva 77/538/CEE ar trebui modificat corespunzător.
(3)
Procedurile în cauză trebuie simplificate pentru a menține echivalența instituită prin articolul 9 alineatul (2) din Directiva 70/156/CEE între anumite directive speciale și regulamentele corespunzătoare ale Comisiei Economice pentru Europa a Organizației Națiunilor Unite (CEE-ONU), atunci când respectivele regulamente sunt modificate; întrucât, în primă etapă, cerințele tehnice prevăzute de Directiva 77/538/CEE ar trebui înlocuite cu cele ale Regulamentului nr. 38 al CEE-ONU printr-un sistem de trimiteri încrucișate.
(4)
Este necesară asigurarea respectării cerințelor Directivei 76/756/CEE a Consiliului (4), astfel cum a fost modificată ultima dată prin Directiva 97/28/CE a Comisiei (5), și cele ale Directivei 76/761/CEE a Consiliului (6), astfel cum a fost modificată ultima dată prin Directiva 1999/17/CE a Comisiei (7).
(5)
Măsurile prevăzute de prezenta directivă sunt conforme cu avizul Comitetului pentru adaptarea la progresul tehnic instituit prin Directiva 70/156/CEE,
ADOPTĂ PREZENTA DIRECTIVĂ:
Articolul 1
Directiva 77/538/CEE se modifică după cum urmează:
1.
La articolul 1, alineatul (1) se înlocuiește cu textul următor:
„(1) Fiecare stat membru acordă omologarea CE pentru orice tip de lampă de ceață spate care îndeplinește cerințele de construcție și de încercare stabilite în anexele corespunzătoare.”
2.
La articolul 2, alineatul (1) se înlocuiește cu textul următor:
„Statele membre eliberează producătorului o marcă de omologare CE de tip pentru componente conformă cu modelul prezentat în apendicele 3 la anexa I pentru fiecare tip de lampă de ceață spate pe care îl omologhează în temeiul articolului 1.”
3.
Articolul 4 se înlocuiește cu textul următor:
„Articolul 4
Autoritățile competente ale statelor membre se informează reciproc, prin procedurile prevăzute la articolul 4 alineatul (6) din Directiva 70/156/CEE, cu privire la fiecare omologare acordată, refuzată sau retrasă în temeiul prezentei directive.”
4.
Articolul 9 se înlocuiește cu textul următor:
„Articolul 9
În sensul prezentei directive, prin «vehicul» se înțelege orice autovehicul destinat circulației rutiere, cu sau fără caroserie, având cel puțin patru roți și o viteză maximă prin construcție mai mare de 25km/h, precum și remorcile acestuia, cu excepția vehiculelor care se deplasează pe șine și cu excepția tractoarelor agricole și forestiere și a tuturor utilajelor mobile.”
5.
Anexele se înlocuiesc cu textul anexei la prezenta directivă.
Articolul 2
(1) Începând cu 1 octombrie 1999, sau, în cazul în care publicarea textelor menționate la articolul 3 se amână după 1 aprilie 1999, la șase luni de la data efectivă a publicării textelor respective, din motive legate de lămpile de ceață spate, statele membre:
-
nu pot să refuze acordarea unei omologări CE sau naționale a unui tip de vehicul sau a unui tip de lampă de ceață spate;
-
nu pot să interzică înmatricularea, vânzarea sau introducerea în circulație a vehiculelor, sau vânzarea sau introducerea în circulație a lămpilor de ceață spate,
cu condiția ca lămpile de ceață spate să îndeplinească cerințele Directivei 77/538/CEE, astfel cum este modificată prin prezenta directivă, și ca instalarea acestora pe vehicule să fie conformă cu cerințele stabilite în Directiva 76/756/CEE.
(2) Începând cu 1 aprilie 2000, statele membre:
-
nu mai acordă omologarea CE;
-
pot refuza acordarea omologării naționale
pentru orice tip de vehicul din motive legate de lămpile de ceață spate și pentru orice tip de lampă de ceață spate, dacă nu sunt îndeplinite cerințele Directivei 77/538/CEE, astfel cum este modificată prin prezenta directivă.
(3) Începând cu 1 aprilie 2001, cerințele Directivei 77/538/CEE privind lămpile de ceață spate, astfel cum sunt modificate prin prezenta directivă, sunt aplicabile în sensul articolului 7 alineatul (2) din Directiva 70/156/CEE.
(4) Fără a aduce atingere alineatelor (2) și (3), în ceea ce privește piesele de schimb, statele membre continuă să acorde omologarea CE de tip pentru lămpile de ceață spate și să autorizeze vânzarea și introducerea în circulație a acestora, în conformitate cu versiunile anterioare ale Directivei 77/538/CEE, cu condiția ca respectivele lămpi de ceață spate:
-
să fie destinate montării pe vehicule aflate deja în circulație;
-
să fie conforme cu cerințele directivei respective care se aflau în vigoare la data înmatriculării inițiale a vehiculelor.
Articolul 3
Alineatele și anexele Regulamentului nr. 38 al CEE - ONU menționate la punctul 1 din anexa II se publică în Jurnalul Oficial al Comunităților Europene înainte de data de 1 aprilie 1999.
Articolul 4
(1) Statele membre pun în aplicare actele cu putere de lege și actele administrative necesare pentru a se conforma prezentei directive până la 1 octombrie 1999; cu toate acestea, în cazul în care publicarea textelor menționate la articolul 3 se amână după 1 aprilie 1999, statele membre duc la îndeplinire această obligație la șase luni de la data efectivă a publicării textelor respective. Statele membre informează de îndată Comisia cu privire la aceasta.
Statele membre aplică actele respective începând cu 1 octombrie 1999 sau, în cazul în care publicarea textelor menționate la articolul 3 se amână după 1 aprilie 1999, la șase luni de la data efectivă a publicării textelor respective.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 5
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 6
Prezenta directivă se adresează statelor membre.
Adoptată la Bruxelles, 16 martie 1999.